Hörmətli Oqtay müəllim, hörmətli həmkarlar! Doğrudan da, Avropa Şurası Parlament Assambleyasının yaz sessiyası özlüyündə bütün başqa sessiyalardan fərqlənirdi. Bilirsiniz, biz hamımız uzun müddətdir, bu prosesləri müşahidə edib görürük ki, Avropada islamofobiya, irqçilik, antisemitizim, radikalizm, sözün əsl mənasında, baş alıb gedir. Biz bunu hansısa konkret ölkələr içərisində, müxtəlif siyasi partiyaların bəyanatlarında, hansısa hərəkətlərdə, hansısa təşkilatların mövqelərində, televiziyanı seyr edərkən, radioya qulaq asarkən görür və hiss edirdik. Xüsusilə də bu problem son zamanlar Avropada qaçqın və köçkünlərin sayı artdıqca özünü daha çox göstərməyə başlamışdı. Biz daim beynəlxalq təşkilatların içərisində, ən əsası Avropa Şurası Parlament Assambleyasında belə meyilləri hiss eləmişik, bu haqda Parlament Assambleyasında da danışmışıq ki, bu təşkilatın içərisində ikili standartlar mövcuddur, ümumiyyətlə, Türkiyə və Azərbaycanla münasibətə hansısa başqa prizmadan baxılır, təhlil və təqdim olunur. Lakin bu yaz sessiyası bəlkə də bu münasibətlərin ən yüksək həddə çatmasını göstərmişdir. Siz tamamilə haqlı dediniz, hörmətli cənab Sədr, bu sessiyada Türkiyənin içərisində demokratik institutların fəaliyyəti ilə bağlı bir məruzə təqdim olundu. Bu məruzə ilə biz ciddi tanış olduq, onu təhlil edərək gördük ki, məruzə öz-özlüyündə, ümumiyyətlə , qəbulolunmazdır.